Tvær aurskriður hafa fallið sunnan við Stóra bola á Siglufirði í nótt . Trölli.is hafði samband við Veðurstofu Íslands og fékk þær upplýsingar að uppsöfnuð úrkoma á Siglufirði síðasta sólarhring hafi verið 140 millimetrar . Eins og fram kom í frétt á Trölli.is um hádegi hefur flætt inn í hús á Eyrinni á Siglufirði , eins inn í húsnæði Menntaskólans á Tröllaskaga , í kjallara sundlaugarinnar í Ólafsfirði og allt á floti við tjörnina þar . Einnig eru miklir vatnavextir í Héðinsfirði . Kunnugir segja að kolmórauðar árnar , Fjarðará og Skútuá , beri það með sér í dag að aurskriður hafa fallið frammi í dölunum , Skútudal og Hólsdal . Veðurstofa Íslands hefur gefið út viðvörun vegna úrkomunnar á Tröllaskaga . Dregur smám saman úr vindi og úrkomu þegar líður á daginn .